b'\n_START_ARTICLE_\nDuvzare\n_START_SECTION_\nNosaukums\n_START_PARAGRAPH_\n13. gadsimta rakstos ir piemin\xc4\x93ts, ka \xc5\xa1aj\xc4\x81 zem\xc4\x93 atrodas "Duvzares sv\xc4\x93tais ezers" (Die heilige See to Dovzare). Uzskata (K. B\xc5\xabga, 1961), ka zemes nosaukums esot c\xc4\x93lies no sv\xc4\x93t\xc4\x81 ezera v\xc4\x81rda (rietumbaltu: donis - d\xc4\x81vana, azaran - ezers). Iesp\xc4\x93jams, ka sv\xc4\x93tais ezers ir Papes ezers, tom\xc4\x93r ir izteikti ar\xc4\xab citi viedok\xc4\xbci (\xc5\xbdulkus, Springmann, 2001).\n_START_SECTION_\nRobe\xc5\xbeas\n_START_PARAGRAPH_\nDuvzares dienvidu robe\xc5\xbea aptuveni g\xc4\x81ja pa tagad\xc4\x93jo Latvijas-Lietuvas robe\xc5\xbeu, proti, pa Svent\xc4\x81jas upi l\xc4\xabdz m\xc5\xabsdienu Skodas pils\xc4\x93tai B\xc4\x81rtas upes krastos, tad pav\xc4\x93rs\xc4\x81s uz zieme\xc4\xbciem l\xc4\xabdz Priekules pils\xc4\x93tai. Zieme\xc4\xbcu robe\xc5\xbea g\xc4\x81ja pa Virgas, V\xc4\x81rt\xc4\x81jas un B\xc4\x81rtas up\xc4\x93m uz leju l\xc4\xabdz Liep\xc4\x81jas ezeram. Duvzare robe\xc5\xbeoj\xc4\x81s ar Megavas zemi dienvidos, Bandavas un Cek\xc4\xbca zem\xc4\x93m austrumos un Piemares zemi zieme\xc4\xbcos.\n_START_SECTION_\nGalvenais centrs\n_START_PARAGRAPH_\nDuvzares galvenais politiskais un saimnieciskais bija Impiltis (da\xc5\xbe\xc4\x81dos avotos Emplitten, Empilten, Ampillen, Ampilten), pie kura va\xc4\xbc\xc5\x86iem atrastas divas apmetnes, kapulauks un upurakmens (Vaitkevi\xc4\x8dius, 1998). _NEWLINE_1263. gad\xc4\x81 Impiltes kur\xc5\xa1u karasp\xc4\x93ks aplenca Klaip\xc4\x93das pili.\n_START_SECTION_\nIedz\xc4\xabvot\xc4\x81ji\n_START_PARAGRAPH_\nPar Duvzares iedz\xc4\xabvot\xc4\x81jiem nav daudz zi\xc5\x86u. Arheolo\xc4\xa3iski izp\xc4\x93t\xc4\xabts vien\xc4\xabgi Tilti\xc5\x86u kapulauks. 13. gadsimta vid\xc5\xab Duvzares zem\xc4\x93 bija 14 apdz\xc4\xabvotas vietas (Mugur\xc4\x93vi\xc4\x8ds, 1999). Visliel\xc4\x81kais iedz\xc4\xabvot\xc4\x81ju bl\xc4\xabvums bija zemes austrumu da\xc4\xbc\xc4\x81, kur apzin\xc4\x81ti 11 pilskalni un 8 kapulauki, divos no tiem ir atrasti ne tikai kur\xc5\xa1iem, bet ar\xc4\xab l\xc4\xabviem rakstur\xc4\xabgi apbed\xc4\xabjumi. 1253. gada dokumentos \xc5\xa1eit piemin\xc4\x93ti Damis (Did\xc5\xbed\xc4\x81mas) Gramzdas pagast\xc4\x81 und Trecne (Trek\xc5\x86u) pilskalni. Rietumu da\xc4\xbc\xc4\x81 zin\xc4\x81mi 4 pilskalni un 6 kapulauki Svent\xc4\x81jas upes krastos, no kuriem 1253. gada dokumentos min\xc4\x93ti Popissen, Rutzowe (Rucava) und Emplitten (Impiltis).'